 

**Cynnig cefnogaeth i ofalwyr a chyflawni dyletswyddau newydd yn sgil Deddf Gwasanaethau Cymdeithasol a Llesiant (Cymru) 2014**

1. **Gofalwyr yng Nghymru**
* Yn ôl y cyfrifiad diweddaraf, roedd mwy na 370,000 o ofalwyr yng Nghymru. Mae'n debygol bod y ffigwr hwn gryn lawer uwch. Canfu'r cyfrifiad hefyd mai Cymru sydd â'r gyfran uchaf o ofalwyr hŷn a'r gyfran uchaf o ofalwyr ifanc yn y DU[[1]](#footnote-1).
* Mae gofalwyr yn cyfrannu 96% o ofal yn y gymuned yng Nghymru, cyfraniad sydd werth £8.1 biliwn bob blwyddyn[[2]](#footnote-2)[[3]](#footnote-3).
* Daw Deddf Gwasanaethau Cymdeithasol a Llesiant (Cymru) 2014 i rym
ar 6 Ebrill 2016 a'r nod yw trawsnewid y ffordd y caiff gwasanaethau cymdeithasol eu darparu. Mae'n cynnwys newidiadau arwyddocaol ar gyfer gofalwyr, gan gynnwys hawliau newydd a chyfrifoldebau newydd.
1. **Hawliau Newydd**
* Mae'r Ddeddf yn cynnwys diffiniad newydd o ofalwr. Mae'r Ddeddf yn dileu'r gofynion presennol bod rhaid i ofalwr ddarparu 'gofal sylweddol, a hynny'n rheolaidd'. Y diffiniad newydd o ofalwr yw:

'Rhywun sy'n darparu neu sy'n bwriadu darparu gofal am oedolyn neu blentyn anabl'.

* Mae dyletswydd newydd i gynnig cefnogaeth i ofalwyr; os yw awdurdod lleol yn penderfynu fod anghenion y gofalwr yn cwrdd â'r meini prawf, yna rhaid i'r awdurdod ystyried beth ellid ei wneud i ddiwallu'r anghenion hynny.

 

1. **Rhan 2 o'r Ddeddf – Llesiant, asesiadau o'r boblogaeth a gwasanaethau ataliol**
* Mae'r Ddeddf yn golygu bod rhaid i staff hyrwyddo llesiant pobl sydd angen gofal a chynnig cefnogaeth i ofalwyr sydd angen cymorth.
* Rhaid i staff hefyd ganfod beth yw dymuniadau a theimladau'r unigolyn a pharchu eu hurddas.
* Mae'r Ddeddf yn diffinio llesiant fel:
	+ Llesiant corfforol, meddyliol, emosiynol
	+ Amddiffyniad rhag camdriniaeth ac esgeulustod
	+ Addysg, hyfforddiant, hamdden
	+ Perthynas ddomestig, teuluol a phersonol
	+ Cyfraniad a wneir at gymdeithas
	+ Sicrhau hawliau
	+ Llesiant cymdeithasol ac economaidd, yn ogystal ag addasrwydd llety
	+ I oedolion, mae hefyd yn **cynnwys** rheolaeth dros fywyd o ddydd i ddydd a chyfranogiad mewn gwaith.
	+ I blentyn, mae'n cynnwys datblygiad a llesiant corfforol, deallusol, emosiynol, cymdeithasol ac ymddygiad
* Rhaid i awdurdodau lleol a byrddau iechyd lleol asesu'r angen am ofal a chymorth yn eu hardaloedd, gan gynnwys gofalwyr. Rhaid i awdurdodau lleol a byrddau iechyd lleol wedyn gynhyrchu asesiadau o'r boblogaeth; rhaid i'r rhain gynnwys tystiolaeth sy'n amlinellu anghenion gofalwyr, yn ogystal ag ystod a lefel y gwasanaethau sy'n angenrheidiol i gwrdd â'r angen hwnnw.
* Rhaid i fyrddau iechyd lleol ac awdurdodau lleol gyflwyno cynllun i Weinidogion Llywodraeth Cymru sy'n disgrifio sut maen nhw'n bwriadu cwrdd ag anghenion gofalwyr.

 

1. **Rhan 3 o'r Ddeddf – Asesiadau Gofalwyr**
* Rhaid i awdurdod lleol gynnig asesiad i **unrhyw ofalwr** lle mae'n ymddangos i'r awdurdod y gall fod y gofalwr angen cymorth.
* Mae'r ddyletswydd i asesu'n berthnasol beth bynnag fo barn yr awdurdod o'r lefel o gefnogaeth mae'r gofalwr ei hangen neu'r adnoddau ariannol sydd ar gael iddynt.
* Rhaid i asesiad o ofalwr gynnwys:
	+ I ba raddau mae'r gofalwr yn gallu ac yn fodlon darparu'r gofal ac i barhau i ddarparu'r gofal
	+ Y deilliannau mae'r gofalwr yn dymuno eu cyflawni
	+ Rhaid i'r awdurdod lleol gynnwys y gofalwr
* Rhaid i asesiad o ofalwr roi ystyriaeth i awydd y gofalwr i weithio ac os
yw'n cyfranogi neu'n dymuno cyfranogi mewn addysg, hyfforddiant neu weithgareddau hamdden.
* **Rhaid i unigolyn deimlo eu bod yn bartner cyfartal yn eu perthynas â phroffesiynwyr.**
* Gall awdurdod lleol gyfuno asesiad o anghenion unigolyn ag asesiad anghenion ei ofalwr os ystyrir hynny i fod o fudd. Serch hynny, ni all yr awdurdod lleol ond gwneud hyn oni roddir cydsyniad dilys.

 

1. **Rhan 4 o'r Ddeddf – Cymhwysedd, Cynllunio Gofal a Chymorth,
Taliadau Uniongyrchol**

* Rhaid i awdurdod lleol gynnal asesiad os yw'n ymddangos bod gofalwr angen cymorth.
* Mae cymhwyster y gofalwr am gymorth wedyn yn deillio o'r broses asesu.

**Mae anghenion gofalwr yn bodloni meini prawf ar gyfer cymhwyster:**

a) os yw'r angen yn deillio o ganlyniad i ddarparu gofal am oedolyn neu blentyn
b) os nad oes modd i'r gofalwr fodloni'r angen:

i) os yw ar ei ben ei hun
ii) os gall ddibynnu ar gymorth eraill sy'n fodlon darparu'r gefnogaeth honno, neu
iii) â chymorth gwasanaethau yn y gymuned sydd ar gael i'r gofalwr, ac

c) mae'r gofalwr yn anhebygol o gyrraedd un neu fwy o'u deilliannau personol sy'n perthyn i'r deilliannau penodol yn Rhan 3 y Ddeddf

* Mae'n ddyletswydd ar yr awdurdod lleol i baratoi cynllun cymorth ar gyfer gofalwr sydd wedi cael ei asesu i fod ag anghenion cymwys, a'i adolygu'n gyson.
* Rhaid ystyried taliadau uniongyrchol fel rhan annatod o'r broses gynllunio gofal, ac ni ddylid bellach eu gweld fel ystyriaeth eilaidd i gwrdd â gofynion cymorth y gofalwr.
* Rhaid i'r awdurdod lleol ddarparu gwybodaeth a chefnogaeth briodol er mwyn galluogi gofalwr i benderfynu os yw am gael taliad uniongyrchol ar gyfer unrhyw gymorth yr ystyrir hwy i fod yn gymwys i'w dderbyn.
* Rhaid i'r awdurdod lleol sicrhau bod taliadau uniongyrchol ar gael mewn achos lle mae gofalwr yn mynegi dymuniad i'w cael a lle maent yn galluogi gofalwr i gyflawni eu deilliannau personol.
1. <http://www.ons.gov.uk/ons/rel/census/2011-census-analysis/provision-of-unpaid-care-in-england-and-wales--2011/art-provision-of-unpaid-care.html#tab-Key-Points> [↑](#footnote-ref-1)
2. <http://www.carersuk.org/wales/news/vale-of-unpaid-care-in-wales> [↑](#footnote-ref-2)
3. <http://www.ccwales.org.uk/edrms/87472/> [↑](#footnote-ref-3)